ელ ვარნერი

**გაბრიელ სერენე ვარნერი** (; დ. 12 თებერვალი, 1989, ბრუკლინი, ნიუ-იორკის შტატი, აშშ) — ამერიკელი მომღერალი და სიმღერების ავტორი. დაიბადა ბრუკლინში და გაიზარდა ლოს-ანჯელესში. სწავლობდა ნიუ-იორკის უნივერსიტეტის კლაივ დევისის სახელობის მუსიკის ფაკულტეტზე. 2009 წლის ოქტომბერში ხელი მოაწერა კონტრაქტს RCA Records-თან.

ვარნერმა თავისი სადებიუტო ალბომი Perfectly Imperfect გამოუშვა 2012 წლის აგვისტოში. მას წინ უძღოდა სადებიუტო სინგლი „Only Wanna Give It to You". ალბომი მეოთხე ადგილზე გავიდა ბილბორდ 200-ში. მუსიკოსის მეორე ალბომი უნდა გამოსულიყო 2012-13 წლებში, თუმცა გამოშვება გადაიდო. 2019 წელს გამოაქვეყნა სადებიუტო EP „Ellevation“.

## ადრეული ცხოვრება 
ვარნერი დაიბადა 1989 წლის 12 თებერვალს, ბრუკლინში. დედა, მიკელინ როდერიკი ბარი უაიტის ბექ ვოკალისტი იყო. მიკელინმა 2007 წელს გამოუშვა ალბომი. მამა, ჯიმი ვარნერი სიმღერების ავტორი, პროდიუსერი და მულტიინსტრუმენტალისტი იყო. ის თანამშრომლობდა ჯერალდ ალსტონთან, Kool & the Gang-სა და უილ დაუნინგთან. ელ ვარნერის მშობლებმა სტენ შეპარდთან ერთად ჩამოაყალიბეს ჯგუფი By All Means.

ექვსი წლის ასაკში ვარნერი მუსიკით დაინტერესდა. მან ისწავლა ფლეიტაზე,  ფორტეპიანოსა და გიტარაზე დაკვრა. მალევე დაიწყო სწავლა ვენდი რაკელ რობინსონის კონსერვატორიასა და ალეგზანდერ ჰამილტონის მუსიკალურ აკადემიაში. შემდეგ სწავლა განაგრძო ნიუ-იორკის უნივერსიტეტში კლაივ დევისის სახელობის მუსიკის ფაკულტეტზე.

## კარიერა 
ვარნერი ალეგზანდერ ჰამილტონის მუსიკალურ აკადემიაში იყო ჯაზ-ჯგუფის წევრი. შემდეგ გაწევრიანდა აკადემიის მუსიკალურ პროგრამაში. ამის საშუალებით ესტუმრა Fox Studio-ს, სადაც შეხვდა კელი ბურგოსსა და Fox Music-ის პრეზიდენტს, რობერტ კრაფტს. მან აკადემიის დასრულების შემდეგ სწავლა განაგრძო ნიუ-იორკის უნივერსიტეტში.

2008 წელს დაამთავრა ნიუ-იორკის უნივერსიტეტი. 2009 წლის ოქტომბერში ხელი მოაწერა კონტრაქტს MBK/J-RCA Records-თან. სადებიუტო სინგლი „Only Wanna Give It to You" გამოვიდა 2011 წლის 6 აგვისტოს. კომპოზიცია იყო მუსიკოსის სადებიუტო სტუდიური ალბომის, „Perfectly Imperfect“ (2012) წამყვანი სინგლი. ნამუშევარმა ბილბორდის R&B/Hip-Hop სიმღერების ჩარტში 20-ე ადგილი დაიკავა. 2011 წლის ოქტომბერში მუსიკოსი მოხვდა გამომცემლობა TheBoomBox-ის სიაში „15 ახალი შემსრულებელი, რომელსაც უნდა მოუსმინოთ“. იმავე წელს მონაწილეობა მიიღო BET-ის „Music Matters“-ის კამპანიაში.

2011 წლის 7 ოქტომბერს ლეიბლები J Records, Arista Records, Jive Records გაუქმდა. შესაბამისად, ვარნერი გადავიდა ახლად შექმნილ ლეიბლში RCA Records. სადებიუტო ალბომამდე მან 2012 წლის 23 იანვარს გამოუშვა მიქსტეიპი „Conversational Lush“. მუსიკოსის ახალი სიგნლი „Refill" გამოვიდა iTunes-ზე 2012 წლის 31 იანვარს და ბილბორდის R&B/Hip-Hop სიმღერების ჩარტში 78-ე ადგილი დაიკავა. 2012 წლის 11 თებერვალს მუსიკოსმა ჯგუფ The Roots-თან ერთად იმღერა უიტნი ჰიუსტონისადმი მიძღვნილ საღამოზე ბლუზის სახლში, ლოს-ანჯელესში.

სადებიუტო ალბომი, Perfectly Imperfect, გამოუშვა 2012 წლის 7 აგვისტოს. ალბომი მეოთხე ადგილზე გავიდა ბილბორდ 200-ში და გამოსვლიდან პირველივე კვირაში მისი 33000 ასლი გაიყიდა ამერიკის შეერთებულ შტატებში. ალბომი მეორე ადგილზე მოხვდა ბილბორდის ტოპ R&B/Hip-Hop ალბომების ჩარტში. ალბომმა სულ ათი კვირა გაატარა ბილბორდ 200-ის ჩარტში. 2012 წლის სექტემბერში მუსიკოსმა დაწერა სიმღერა „Use Me", ამერიკელი რიტმ-ენდ-ბლუზ მომღერლისთვის, მიგელისთვის.

ვარნერი მეორე სტუდიურ ალბომზე მუშაობდა ისეთ პროდიუსერებთან, როგორიცაა Pop & Oak, Eric Hudson, DJ Dahi, Da Internz და Hit-Boy. მუსიკოსმა განაცხადა, რომ მან შექმნა საკუთარი ჟანრი ალბომის ჩაწერისას, რომელსაც „ტრაპ-ჯაზი“ დაარქვა. ალბომის გამოშვებამდე გამოქვეყნდა სარეკლამო სინგლი „Rover". ლეიბლთან უთანხმოების გამო მუსიკოსის მეორე ალბომი Four Letter Word არ გამოვიდა და მან დატოვა ლეიბლი RCA Records.

2019 წელს ვარნერმა გამოუშვა მისი სადებიუტო EP „Ellevation“. ეს იყო 2012 წლის შემდეგ მუსიკოსის პირველი ნამუშევარი.

## არტისტიზმი 
რამდენიმე ტაბლოიდმა ვარნერის ხმა შეადარა ბრიტანელი მომღერლის, ადელის ხმას. ვარნერი არის მეცო-სოპრანო. მუსიკოსის თქმით მისი ინსპირაციის წყარო კანიე უესტი და ადელია. მუსიკოსის დისკოგრაფია მოიცავს ჰიპ-ჰოპსა და სოულს. ვარნერის თქმით, მის დისკოგრაფიაზე დიდი გავლენა მოახდინეს შემდეგმა მუსიკოსებმა: N.W.A. მერაია კერი, ბრენდი, მონიკა და ელა ფიცჯერალდი.

## დისკოგრაფია 
* *Conversational Lush* (2012)

* *Perfectly Imperfect* (2012)
* *Ellevation* (2019)

## რესურსები ინტერნეტში 
* ოფიციალური საიტი

## სქოლიო 
კატეგორია:დაბადებული 12 თებერვალი
კატეგორია:ამერიკელი რიტმ-ენდ-ბლუზ მომღერლები
კატეგორია:ამერიკელი ჰიპ-ჰოპ შემსრულებლები
კატეგორია:ამერიკელი ჯაზ-მუსიკოსები
კატეგორია:Arista Records-ის შემსრულებლები
კატეგორია:RCA Records-ის შემსრულებლები
კატეგორია:დაბადებული 1989
კატეგორია:ცოცხალი ადამიანები